Lehden julkaisu aloitettiin 31. tammikuuta 1918 nimellä "Arbetarnas Notisblad", jonka jälkeen se ilmestyi päivittäin yhteensä 32 numeron verran. Viimeinen Helsingissä julkaistu numero tuli 3. maaliskuuta, jolloin kansanvaltuuskunta pakeni Viipuriin saksalaisten noustua maihin Hangossa. 4. maaliskuuta lähtien lehti ilmestyi Viipurissa nimellä "Finlands Folkkommissariats Notisblad", jota julkaistiin viisi–kuusi kertaa viikossa yhteensä 34 numeroa. Ilmestyminen loppui 20. huhtikuuta, kun valkoiset käynnistivät kaupungin saartamisen.